Un viscol puternic a lovit, în ultimele ore, mai multe regiuni din statele americane California şi Nevada, în vestul Statelor Unite ale Americii, informează BBC.
Această furtună de zăpadă a cauzat închiderea drumurilor principale şi a mai multor staţiuni de schi, lăsând totodată zeci de mii de locuinţe fără curent electric.
Viscolul a fost deosebit de sever în regiunea Munţilor Sierra Nevada, unde vântul a atins, la rafală, viteza de 305 km/h.
Localnicii au fost avertizaţi în legătură cu 'un risc ridicat spre extrem de avalanşă' în acea regiune, inclusiv în zona din vecinătatea Lacului Tahoe.
Și alte zone ale Statelor Unite continuă să se confrunte cu fenomene meteorologice extreme.
Incendiile de vegetaţie fac ravagii în Texas, unde pompierii depun mari eforturi încercând să controleze un incendiu masiv în condiţii meteorologice dificile.